MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer (omarbejdet udgave)

(EØS-relevant tekst)

1. Baggrund

- Dato for oversendelse af forslaget til Europa-Parlamentet og Rådet (KOM(1999) 594 endelig - 1999/0244 COD): 07.01.2000

- Dato for udtalelse fra Det Økonomiske og Sociale Udvalg: 29.03.2000

- Dato for udtalelse fra Regionsudvalget: 12.04.2000

- Dato for Europa-Parlamentets udtalelse ved førstebehandlingen: 14.06.2000

- Dato for oversendelse af ændret forslag: 28.06.2000

- Dato for vedtagelse af fælles holdning: 31.07.2000

2. Formålet med Kommissionens forslag

Dette forslag omfatter en omarbejdning, der samler og opdaterer tre direktiver til gennemførelse af det indre marked (Rådets direktiv 89/622/EØF [1], som ændret ved Rådets direktiv 92/41/EØF [2], og Rådets direktiv 90/239/EØF [3]) vedrørende tjæreindholdet i cigaretter, tobak, der indtages oralt, og mærkning af tobaksvarer. Retsgrundlaget for det nye forslag er også traktatens artikel 95, idet der er tale om en harmoniseringsforanstaltning vedrørende det indre marked.

[1] EFT L 359 af 8.12.1989, s. 1.

[2] EFT L 158 af 11.6.1992, s. 30.

[3] EFT L 137 af 30.5.1990, s. 36.

Forslaget tager sigte på følgende:

- At nedsætte tjæreindholdet fra de nuværende 12 mg pr. cigaret til 10 mg. Det foreslås, at Grækenland indrømmes en undtagelse indtil december 2006, idet de græske tobaksavlere dyrker tobakssorter med højt tjæreindhold og der i forvejen findes en lignende undtagelse i 1990-direktivet.

- At fastsætte et nikotinindhold på højst 1 mg pr. cigaret. I nogle medlemsstater findes der allerede nationalt fastsatte grænser, men det lader sig kun vanskeligt realisere nu, hvor kontrollen ved de indre grænser er afskaffet.

- At fastsætte et kulilteindhold på højst 10 mg pr. cigaret. Kulilteindholdet har nøje sammenhæng med tobaksforbrændingen, og det kan variere afhængigt af filter, papir og luftgennemstrømning samt den anvendte tobaksblanding.

- At disse grænser gælder for alle produkter, der fremstilles i EU, for at sikre, at produkter, der er fremstillet i EU, og som ikke er bestemt til det indre marked, men som genindføres, overholder produktspecifikationerne. Dermed kan man undgå problemer i forbindelse med samtidig produktion i EU af to eller flere produktvarianter bestemt til forbrug uden for EU eller inden for EU.

- At tillade medlemsstaterne fortsat at anmode om supplerende test af tobaksvarer, således som det er muligt for dem nu, men samtidig at fastsætte krav om, at prøvningslaboratorierne skal være godkendt, og at testresultaterne skal meddeles Kommissionen, så det kan vurderes, om testene skal kræves gennemført på EU-plan.

- At kræve større advarsler på tobaksvarepakninger. Kommissionen foreslår, at advarslerne skal fylde 25 % af forsiden og af bagsiden og indholdsoplysningerne 10 % af siden af pakkerne. Indholdet af advarslerne er også blevet ændret.

- At stille krav om, at producenter og importører oplyser om tilsætningsstoffer, herunder toksikologiske data.

- At forbyde vildledende beskrivelser som "light" eller "lavt tjæreindhold", medmindre medlemsstaten udtrykkeligt har givet tilladelse hertil.

- At stille krav om regelmæssige rapporter fra Kommissionen om gennemførelsen af direktivet, om fornødent ledsaget af forslag.

3. Bemærkninger til den fælles holdning

3.1. Den fælles holdning går ikke så vidt som de bestemmelser, som Europa-Parlamentet har ønsket indført, og som kom til udtryk i Kommissionens ændrede forslag. Den er dog udtryk for et væsentligt fremskridt i harmoniseringen af reglerne vedrørende det indre marked i forhold til de nuværende forhold, samtidig med at den tager sigte på et højt sundhedsbeskyttelsesniveau. På visse punkter er den fælles holdning endda mere vidtgående end Europa-Parlamentets forslag, f.eks. med hensyn til produkter fremstillet i EU (artikel 3), hvor den fælles holdning ikke indeholder bestemmelser om en overgangsperiode for produkter, der ikke er bestemt til internt forbrug. Kommissionen fandt desuden, at det var bedst at tilslutte sig den fælles holdning, idet en række medlemsstater var imod mere vidtgående regler. Det bør i den forbindelse bemærkes, at en medlemsstat stemte imod den fælles holdning, mens tre medlemsstater undlod at stemme.

3.2. Europa-Parlamentets ændringsforslag ved førstebehandlingen:

- Følgende indgik i det ændrede forslag og er blevet indarbejdet i den fælles holdning:

- Ændringsforslag: 2, 4, 7, 8, 14, 27, 28+115+87 (delvis), 30 (delvis), 33, 35, 38, 43, 113, 119 (delvis) og 120.

- Følgende indgik i det ændrede forslag, men er ikke blevet indarbejdet i den fælles holdning:

- Ændringsforslag: 75, 3, 5, 6, 11, 12, 13, 15, 16, 18, 19, 98, 107, 22, 108, 24, 25, 26, 29, 116, 39 og 44.

- Punkter, hvor der er forskelle mellem Kommissionens ændrede forslag og Rådets fælles holdning:

- Mærkning: Med hensyn til advarslens størrelse er tallene i det ændrede forslag 30 % for indholdsoplysningerne på siden af pakken, 30 % for den generelle advarsel og 40 % for den supplerende advarsel. Rådet fastsætter i den fælles holdning, at 10 % af siden skal bruges til indholdsoplysningerne og 25 % til henholdsvis den generelle og den supplerende advarsel. Endvidere har Rådet ikke accepteret det ændrede forslags bestemmelse om, at der kun skal gives oplysninger om de maksimalt tilladte grænseværdier frem for om cigaretternes faktiske indhold. Større advarsler kunne selvfølgelig have en endnu større virkning på forbrugerne, men den fælles holdning indebærer efter Kommissionens opfattelse dog en bedre harmonisering på det indre marked, samtidig med at den sikrer et højt sundhedsbeskyttelsesniveau, idet advarslerne bliver mere synlige.

- Artikel 3: I det ændrede forslags artikel 3, stk. 4, var der fastsat en overgangsperiode på tre år for anvendelse af tjære-, nikotin- og kuliltegrænserne for så vidt angår andre cigaretter end cigaretter, der er frigivet til fri omsætning eller markedsføring i Fællesskabet. Ifølge den fælles holdning bør grænseværdierne imidlertid gælde for alle cigaretter fremstillet i medlemsstaterne fra den 1. januar 2004 uden overgangsperiode. Branchen havde efter Kommissionens mening argumenteret godt for en overgangsperiode, men det mente Rådet ikke. Kommissionen tilsluttede sig dog Rådets holdning, idet den sikrer en bedre harmonisering på det indre marked og reducerer mulighederne for at omgå direktivets bestemmelser.

3.3. Nye bestemmelser i Rådets fælles holdning og Kommissionens holdning:

- Præambel: Rådet har ændret præamblen for at sikre bedre overensstemmelse med teksten til den dispositive del, idet det har sammenlagt visse betragtninger og ladet andre udgå, men indholdet er ikke ændret væsentligt.

- Artikel 5 (mærkning): Artiklen er blevet ændret for at gøre opbygningen bedre. Rådet har endvidere indsat en ny bestemmelse (stk. 7), der er taget fra direktiv 89/622/EØF, i henhold til hvilken det er muligt at oplyse om advarslens ophavsmyndighed. Denne oplysning skal dog anbringes uden for rammen med advarslen for ikke at mindske dennes virkning.

- Artikel 13: Stk. 2 er blevet ændret, så produkter, der ikke er i overensstemmelse med direktivets bestemmelser, fortsat kan markedsføres i et år efter den dato, der er fastsat i artikel 13, stk. 1. Perioden er blevet halveret, men begynder nu ved gennemførelsesfristen mod tidligere ved direktivets ikrafttrædelsesdato. Det øger den retlige sikkerhed, samtidig med at erhvervslivet får tilstrækkelig tid til at afsætte eksisterende lagre af produkter, der ikke er i overensstemmelse med direktivet.

- Bilag I (supplerende advarsler): Rådet har indført to supplerende advarsler (nr. 10 og 11).

Kommissionen kunne acceptere de nye bestemmelser, idet ændringerne af præambelen og artikel 5 forbedrer formuleringen af bestemmelserne. Anførelsen af ophavet til advarslerne indgår i eksisterende direktiver. Kravet om, at ophavsmyndigheden skal anføres uden for selve advarslen, sikrer, at budskabets virkningen ikke forringes. De supplerende advarsler i bilag I vedrører særlige faktorer, f.eks. ved at henvise rygere til rådgivning om at holde op med at ryge. Desværre nævnes apoteker ikke i advarsel nr. 11 i bilag I. Det er ellers der, man kan købe nikotinprodukter til rygeafvænning, ofte i håndkøb.

3.4. Problemer i forbindelse med vedtagelsen af den fælles holdning:

- Delegationerne fra tre medlemsstater mente ikke, at artikel 95 i EF-traktaten kunne anvendes som retsgrundlag, og var imod direktivforslagets artikel 3 vedrørende produkter, der er fremstillet i EU, og som ikke er bestemt til internt forbrug.

Kommissionen delte ikke den opfattelse, da de tre direktiver, der omarbejdes, alle har traktatens artikel 95 som retsgrundlag. Desuden er det nødvendigt, at artikel 3 gælder for alle produkter fremstillet i EU, for at sikre, at direktivet ikke omgås ved smugleri eller ved parallelimport/-reimport.

4. Konklusion og generelle bemærkninger

- Den fælles holdning indeholder i vidt omfang hovedelementerne i Kommissionens oprindelige forslag, men tager ikke i fuldt omfang hensyn til ændringsforslag, som Europa-Parlamentet havde fremsat, og som Kommissionen havde accepteret i sit ændrede forslag. Det kan dog konkluderes, at Kommissionen går ind for den fælles holdning, fordi den indebærer et fremskridt i harmoniseringen af reglerne vedrørende det indre marked, idet den fjerner eksisterende og potentielle hindringer, samtidig med at den sikrer et højt sundhedsbeskyttelsesniveau.

5. Erklæring fra Kommissionen

- Kommissionen afgav en erklæring vedrørende artikel 11 i det ændrede forslag til direktiv om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer (oprettelse af en tobaksgruppe under Det Rådgivende Udvalg vedrørende Kræftforebyggelse). Erklæringen er bilag til denne meddelelse. Erklæringen blev fremsat som svar på en anmodning om at præcisere, hvilke metoder Kommissionen agter at anvende ved udarbejdelsen af rapporten, der er omhandlet i direktivets artikel 11.

BILAG

Kommissionens erklæring til Rådets mødeprotokol vedrørende artikel 11 i det ændrede forslag til Europa-Parlamentets og Rådets direktiv om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer (omarbejdet udgave)

"Kommissionen er klar over de komplekse spørgsmål, der rejses i direktivforslaget, navnlig nødvendigheden af, ved udarbejdelsen af rapporterne i artikel 11 og de forslag, der eventuelt forelægges i forbindelse hermed, fuldt ud at tage hensyn til videnskabelige, tekniske og andre kendsgerninger. Med henblik herpå agter den med hensyn til den første rapport og de efterfølgende rapporter, som fastsat i artikel 11, at nedsætte en tværfaglig gruppe vedrørende tobak inden for Kommissionens Rådgivende Udvalg vedrørende Kræftforebyggelse.

Denne gruppe bistås af anerkendte videnskabelige eksperter, der er uafhængige af tobakssektoren, navnlig i medlemsstaternes forvaltninger, ikke-statslige organisationer og Verdenssundhedsorganisationen WHO. Den vil eventuelt rådføre sig med repræsentanter for tobaksindustrien.

Kommissionen ser gerne, at denne gruppe vedrørende tobak holder sit første møde inden udgangen af 2000.

Spørgsmålet om at nå frem til en fælles indstilling til ingredienserne, der er omhandlet i forslagets artikel 7, vil blive behandlet som prioriteret emne ved udarbejdelsen af Kommissionens første rapport."